Source: http://onndt.dashofer.sk/onb/33/odpis-pohladavky-z-pohladu-dane-z-prijmov-v-podvojnom-uctovnictve-v-roku-2018-uniqueidmRRWSbk196FPkyDafLfWAGlzKWzDF8GqEikziVVv9Accnpv91TEKMA/?uri_view_type=5
Timestamp: 2019-11-15 11:06:50+00:00
Document Index: 6105932

Matched Legal Cases: ['§ 68', '§ 26', '§ 397', '§ 19', '§ 19', '§ 19', '§ 52', '§ 19', '§ 19', '§ 17', 'súd ', 'súd ', 'súd ', '§ 20', '§ 17', '§ 102', 'súd ', '§ 44', '§ 102', '§ 19', '§ 20', '§ 19', '§ 159', '§ 161', 'súd ', '§ 57', 'súd ', '§ 57', '§ 19', '§ 57', '§ 19', '§ 19', '§ 20', '§ 20', '§ 20']

Odpis pohľadávky z pohľadu dane z príjmov v podvojnom účtovníctve v roku 2018 | Daňový TIP
23.8.2018, Ing. Jozef Pohlod, Zdroj: Verlag Dashöfer
2018.16.1 Téma
Hore2018.16.1.1 Odpis pohľadávky z pohľadu dane z príjmov v podvojnom účtovníctve v roku 2018
K odpisu pohľadávky dochádza pri trvalom upustení od jej vymáhania. Spôsob účtovania vyradenia pohľadávky upravuje ustanovenie § 68 ods. 5 postupov účtovania, pričom sa použije účet 546 - Odpis pohľadávky. V prípade, že bola k pohľadávke vytvorená opravná položka, účtuje sa odpis pohľadávky na ťarchu účtu 391 - Opravné položky k pohľadávkam so súvzťažným zápisom v prospech vecne príslušného účtu pohľadávky. Pred samotným vyradením pohľadávky z účtovníctva, pokiaľ k predmetnej pohľadávke bola vytvorená opravná položka, najprv sa zúčtuje vytvorená opravná položka. Keďže odpis pohľadávky v podstate vždy ovplyvňuje náklad, a tým znižuje dosahovaný výsledok hospodárenia, je potrebné takýto vplyv následne posúdiť aj z pohľadu daňových predpisov.
Z pohľadu aplikácie zákona č. 596/2003 Z. z. o dani z príjmov je potrebné rozlišovať, či ide o odpis pohľadávok, ktoré sú:
- nepremlčané, ku ktorým sa tvorila alebo netvorila daňová opravná položka,
- premlčané, ku ktorým sa netvorili daňové opravné položky,
- pohľadávky vzniknuté pred rokom 2004.
V závislosti od týchto prvotných kritérií a spôsobe účtovania sa potom testujú ďalšie kritériá, ktoré sú uvedené v zákone od dani z príjmov.
V tomto smere v súvislosti s tvorbou opravných položiek k pohľadávkam je potreba uviesť aj fakt, že z ustanovení zákona č. 431/2002 Z. z. o účtovníctve je účtovná jednotka v zmysle ustanovenia § 26 zákona o účtovníctve povinná prezentovať reálny pohľad na jej majetkovú a finančnú situáciu. Preto je povinná k nevymožiteľným, resp. k ťažko vymožiteľným pohľadávkam vytvárať aj opravné položky, ktoré zreálňujú hodnotu pohľadávok. Otázka samostatná je potom posúdenie týchto vytvorených opravných položiek k pohľadávkam z pohľadu zákona o dani z príjmov, t. j. či tieto účtovne vytvorené opravné položky, ktoré sú reálnym vykázaním majetku, sú uznané ako daňové výdavky a upravujú základ dane.
Postup pri odpise nepremlčaných pohľadávok
Premlčanie znamená uplynutie času stanoveného v zákone na uplatnenie práva, čo má za následok zánik súdnej vymáhateľnosti premlčaného práva. Premlčaním však pohľadávka nezaniká. Všeobecná premlčacia doba u pohľadávok z obchodných vzťahov v zmysle § 397 Obchodného zákonníka je obdobie 4 rokov.
Odpis pohľadávky znamená definitívne vyradenie z majetku a z účtovníctva, a to z iných dôvodov ako je inkaso pohľadávky, postúpenie alebo započítanie pohľadávky. Odpis pohľadávky však neznamená jej zánik, aj odpísanú pohľadávku je možné vymáhať.
Pri odpise pohľadávky v účtovníctve sa musí skúmať daňová uznateľnosť odpisu a vykonáva sa jednorazovo v príslušnom zdaňovacom období.
Odpis nepremlčanej pohľadávky v menovitej hodnote bez príslušenstva alebo jej neuhradenej časti je daňovým výdavkom u daňovníkov účtujúcich v sústave podvojného účtovníctva podľa príslušných ustanovení zákona č. 595/2003 Z. z. o dani z príjmov.
Z pohľadu testovania odpisu pohľadávok, či je alebo nie je odpísaná pohľadávka daňovým výdavkom, je potrebné aplikovať nasledovné ustanovenia zákona o dani z príjmov:
- § 19 ods. 2 písm. h),
- § 19 ods. 2 písm. r),
- § 19 ods. 3 písm. t),
- § 52 ods. 19.
Odpis pohľadávky podľa § 19 ods. 2 písm. h) zákona o dani z príjmov
Odpis pohľadávky účtovaný ako náklad sa uzná aj za daňový výdavok, ak spĺňa podmienky podľa § 19 ods. 2 písm. h) zákona o dani z príjmov.
Vo všeobecnosti zaúčtovaný výdavok, resp. náklad, sa uzná do výšky odpisu menovitej hodnoty pohľadávky, ktorá bola zahrnutá do zdaniteľných príjmov vrátane istiny z nesplatenej pôžičky u daňovníka a u daňovníka, ktorý vykonáva obchodnú činnosť spočívajúcu v poskytovaní spotrebiteľských úverov, alebo jej neuhradenej časti) vrátane úrokov z omeškania a poplatkov z omeškania a iných platieb, ktoré zvyšujú pohľadávku z dôvodu oneskorenej úhrady (ďalej len „príslušenstvo”), ak je toto príslušenstvo zahrnuté do základu dane, alebo výdavok do výšky odpisu postupníkom uhradenej obstarávacej ceny pohľadávky nadobudnutej postúpením u daňovníka zisťujúceho základ dane podľa § 17 ods. 1 písm. b) a c) alebo u daňovníka, ktorý účtoval v sústave podvojného účtovníctva a zmenil spôsob účtovania na účtovanie v sústave jednoduchého účtovníctva pri pohľadávkach už zahrnutých do príjmov v predchádzajúcich zdaňovacích obdobiach, v ktorých účtoval v sústave podvojného účtovníctva, ak:
- súd zamietol návrh na vyhlásenie konkurzu pre nedostatok majetku alebo zastavil konkurzné konanie pre nedostatok majetku, alebo zrušil konkurz z dôvodu, že majetok dlžníka nepostačuje na úhradu výdavkov a odmenu správcu konkurznej podstaty, alebo zrušil konkurz z dôvodu, že majetok úpadcu nepostačuje ani na úhradu pohľadávok proti podstate, a to aj u daňovníka, ktorý neprihlásil pohľadávku, ale sa preukáže uznesením súdu o zrušení konkurzu z dôvodu, že majetok dlžníka nepostačuje na úhradu výdavkov a odmenu správcu konkurznej podstaty, alebo uznesením súdu, že majetok úpadcu nepostačuje ani na úhradu pohľadávok proti podstate,
- to vyplýva z výsledku konkurzného konania alebo reštrukturalizačného konania,
- dlžník zomrel a pohľadávka nemohla byť uspokojená ani vymáhaním od dedičov dlžníka,
- exekúciu alebo výkon rozhodnutia súd zastaví z dôvodu, že po vydaní rozhodnutia, ktoré je podkladom na exekúciu alebo výkon rozhodnutia, zaniklo ním priznané právo,
- súd výkon rozhodnutia zastaví z dôvodu, že priebeh výkonu rozhodnutia ukazuje, že výťažok, ktorý sa ním dosiahne, nepostačí na krytie jeho trov alebo majetok dlžníka nepostačuje na krytie nákladov exekučného konania, a to aj pri ostatných pohľadávkach evidovaných daňovníkom voči tomu istému dlžníkovi,
- ide o odpis pohľadávok voči osobám v rezolučnom konaní.
Na dlžníka bol v marci 2018 vyhlásený konkurz, ktorý bol v apríli 2018 zrušený pre nedostatok majetku podľa § 20 ods. 1 zákona o konkurze a reštrukturalizácii. Evidovali sme voči dlžníkovi pohľadávku charakteru zmluvnej pokuty, ktorá bola účtovaná do výnosov ešte v r. 2014. Je možné uznať za daňový výdavok odpis tejto pohľadávky v r. 2018?
Pretože pohľadávka charakteru zmluvnej pokuty účtovaná v r. 2014 do výnosov nebola zahrnutá do zdaniteľných príjmov z dôvodu jej neuhradenia zo strany dlžníka, čo bolo upravené v ustanovení § 17 ods. 19 zákona o dani z príjmov platného do 31. 12. 2014 (platila podmienka zaplatenia), potom odpis na základe rozhodnutia o zrušení konkurzu pre nedostatok majetku nie je daňovým výdavkom v r. 2018.
Spoločnosť A eviduje pohľadávku v menovitej hodnote za tovar voči dlžníkovi na ktorého bol v novembri 2017 vyhlásený konkurz. Pohľadávka nebola riadne prihlásená, pretože tento daňovník sa o vyhlásení konkurzu na svojho dlžníka nedozvedel včas, čo spôsobilo, že nevedel o tom, že na dlžníka bol vyhlásený konkurz. V mesiaci máj 2018 daňovník v Obchodnom vestníku zistil, že konkurz na jeho dlžníka bol právoplatne zrušený dňa 8. mája 2018 pre nedostatok majetku podľa § 102 ods. 1 zákona o konkurze a reštrukturalizácii, pretože súd zistil, že majetok úpadcu nepostačuje ani na úhradu pohľadávok proti podstate. Ako posúdiť predmetnú pohľadávku?
Odpis pohľadávky môže vykonať aj daňovník, ktorý neprihlásil svoju pohľadávku do konkurzu, a to v dvoch prípadoch. V prvom prípade, ak existuje právoplatné uznesenie súdu o zrušení konkurzu z dôvodu, že majetok dlžníka nepostačuje na úhradu výdavkov a odmenu správcu konkurznej podstaty podľa § 44 ods. 1 písm. d) zákona o konkurze a vyrovnaní. V druhom prípade, ak dôjde k zrušeniu konkurzu z dôvodu, že majetok úpadcu nepostačuje ani na úhradu pohľadávok proti podstate podľa § 102 ods. 1 zákona o konkurze a reštrukturalizácii. Na základe tohto dokladu daňovník v mesiaci máj 2018 odpíše pohľadávku, čo bude zároveň daňovo uznaným nákladom podľa § 19 ods. 2 písm. h) bod 1 zákona o dani z príjmov.
Spoločnosť ako veriteľ prihlásila do reštrukturalizačného konania v októbri 2017 pohľadávku voči dlžníkovi v reštrukturalizácii v menovitej hodnote 2 500 EUR. K pohľadávke bola vytvorená k 31. 12. 2017 OP, ktorá v súlade s § 20 ods. 10 zákona o dani z príjmov bola aj daňovým výdavkom. Dňa 15. 2. 2018 bolo v Obchodnom vestníku zverejnené uznesenie o potvrdení RP súdom, podľa ktorého veriteľovi patrí 20 % - né uspokojenie pohľadávky. Bude zvyšných 80 % pohľadávky pri jej odpise daňovým výdavkom v r. 2018?
Právoplatné uznesenie o potvrdení RP nemôže byť považované za výsledok reštrukturalizačného konania, na základe ktorého by veriteľ vykonal odpis pohľadávky alebo jej časti, do daňových výdavkov podľa § 19 ods. 2 písm. h) bod 2 zákona o dani z príjmov v príslušnom zdaňovacom období. Vzhľadom na ustanovenie § 159 ods. 1 a § 161 ods. 1 zákona č. 7/2005 Z. z., v prípade nesplnenia povinností vyplývajúcich z RP, stáva sa tento vo vzťahu k dotknutej pohľadávke neúčinným a dlžník je povinný plniť pôvodnú pohľadávku veriteľa v rozsahu, v akom bola prihlásená alebo vyhlásiť konkurz, kedy veritelia prihlasujú pôvodnú výšku pohľadávok, nemôže nastať odpis časti pohľadávky, ktorá nie je zahrnutá v RP už v momente potvrdenia plánu súdom. Veriteľ uplatní odpis neuhradenej časti pohľadávky na základe súdom potvrdeného plánu v zdaňovacom období, v ktorom dlžník splnil riadne a včas voči veriteľovi pohľadávku, resp. časť prihlásenej pohľadávky vyplývajúcu mu z RP.
Daňovník disponuje v r. 2018 rozhodnutím súdu, podľa ktorého na jeho pohľadávku zaúčtovanú do výnosov a zahrnutú do zdaniteľných príjmov v r. 2014 v menovitej hodnote 500 EUR súd exekúciu voči dlžníkovi zastavil podľa § 57 ods. 1 písm. f) Exekučného poriadku. Podľa tohto ustanovenia súd exekúciu zastaví z dôvodu, že zaniklo právo ňou priznané. Je odpis takejto pohľadávky daňovým výdavkom?
Odpis pohľadávky v r. 2018 je daňovým výdavkom na základe právoplatného rozhodnutia súdu o zastavení exekúcie podľa § 57 ods.1 písm. f) exekučného poriadku v nadväznosti na § 19 ods. 2 písm. h) bod 4 zákona o dani z príjmov, pretože pohľadávka bola v čase vzniku zahrnutá do zdaniteľných príjmov.
Môže spoločnosť zahrnúť do daňových výdavkov odpis pohľadávky, ak je exekúcia zastavená podľa § 57 ods. 1 písm. c) zákona č. 233/1995 Z. z. o súdnych exekútoroch a exekučnej činnosti a o zmene a doplnení ďalších zákonov, t. j. na návrh oprávneného, ak v uznesení súdu je zdôvodnené, že majetok povinného dlžníka nepostačuje na krytie nákladov exekučného konania?
Odpis pohľadávky podľa § 19 ods. 2 písm. r) zákona o dani z príjmov
Podľa § 19 ods. 2 písm. r) zákona o dani z príjmov daňovým výdavkom je odpis pohľadávky do výšky opravnej položky, ktorá by bola uznaná za daňový výdavok podľa § 20 ods. 4 alebo ods. 14 zákona a od 1. 1. 2016 aj podľa § 20 ods. 22 zákona o dani z príjmov.
Za takto určených zákonom stanovených podmienok môže daňovník odpísať vlastnú pohľadávku v menovitej hodnote alebo jej nesplatenú časť bez príslušenstva, avšak iba v prípade, ak pohľadávka spĺňa podmienky pre tvorbu opravnej položky podľa § 20 ods. 4 alebo ods. 14 zákona o dani z príjmov. (banky) Má ísť o pohľadávku, pri ktorej je riziko, že ju dlžník úplne alebo čiastočne nezaplatí, ktorá bola zahrnutá do zdaniteľných príjmov, alebo ak ide o daňovníka, ktorý vykonáva obchodnú činnosť spočívajúcu v poskytovaní spotrebiteľských úverov, aj tvorba opravnej položky na časť pohľadávky vzťahujúcej sa na istinu a úrok zahrnutý do príjmov zo spotrebiteľského úveru, ak od splatnosti pohľadávky uplynula doba dlhšia ako:
a) 360 dní sa zahrnie do výdavkov do výšky 20 % menovitej hodnoty pohľadávky alebo jej nesplatenej časti bez príslušenstva,
Z citovaného ustanovenia vyplýva, že daňovník môže do daňových výdavkov za určených podmienok premietať tvorbu opravnej položky k vlastnej rizikovej pohľadávke, aj keď túto opravnú položku nevytvoril a pohľadávka bola zahrnutá do zdaniteľných príjmov,…